Lõunaosariikides valitseb hiigelsuur suvi. Võru-vanaema majja (loe: maale) jõudes ulatusid võililled põlvini ning meesisendil on tükk tegemist, et niiduk murust läbi lükata. Hea, et umbrohi kevadel Roundupiga tõrjutud sai - veidi kiduramalt kasvab seda aiaäärsetes küll.    Sääsed on siin hobusesuurused ja hammustavad valusalt. Linnapreili vingub ja nõuab, et me otsekohe ja kibekiirelt ta kuskile mujale  toimetaksime. Poiss on samuti pirtsakas ning heinale ega liivale varbaid ei toeta. Kohanemisraskused...    Aga vesi on soe. Käisime Vaskna ääres kalal ja põlvini vees. Tegelikult kannatanuks ka ujuda ent needsamad hobusesuurused sääsed ei ahvatlenud end lahti koorima. Õhtul pesime end kenasti Tilgamäe talu saunas puhtaks ning sulpsasime tiiki.    Üldse ei viitsi mõne päeva möödudes päälinna tagasi sõita. Kahjuks sidusin end lubadusega hoolitseda pererahva äraolekul ühe loomakese eest ning osa  hädavajalikku maakraami ei mahtunud seekord autosse.